Кыайыыны уһансыбыт дьонум
Аҕа дойду сэриитэ хас биирдии ыалга өлүүнү-сүтүүнү, аччыктааһыны, тиийиммэт-түгэммэт буолууну аҕалбыта. Төһөлөөх элбэх оҕо сэрии ыар тыынын тулуйбакка, кыра саастарыгар күн сириттэн күрэммиттэрэ, ийэ-аҕа тапталын билбэккэ, тулаайах оҕо сорун-муҥун билбиттэрэ буолуой?
Аҕа дойду Улуу сэриитэ бүппүт күнэ биһигиттэн ырааттар ыраатан иһэр.  Бу 75 сыл тухары, улахан сэрии диэни билбэтэх элбэх көлүөнэ дьон төрөөн улаатта. 
1941 сыл бэс ыйын 22 күнүгэр сарсыарда 4 чааска фашистар армиялара биһиги дойдубутугар сэриинэн саба түспүтэ. Оччотооҕу Сэбиэскэй Сойуус бары муннуктарыттан армияҕа ыҥырыы саҕаламмыта. Ол иһигэр биhиги Сахабыт сириттэн, 18 саастарын туолбут дьон эмиэ хомуллубуттара. Бу сэрии иннинэ сахалар сэриигэ ыҥырыллыбат этилэр. Ол курдук Саха сириттэн  62 509  киhи сэрии устата фроҥҥа ыҥырыллыбыта. Сэриигэ барбыттар - нэһилиэк үлэни кыайар эр дьоно барыта кэриэтэ этэ. Кинилэри үлэ фронугар кырдьаҕастар, дьахталлар, оҕолор солбуйбуттара. Онон тыыл бэтэрээннэрэ эмиэ Улуу Кыайыыны уһансыбыттара диэн билинэбит. 
Сэрии маҥнайгы күннэриттэн, саамай тиһэх күнүгэр диэри сахалар бары фроннарга, армияларга тыҥааhыннаах, дьылҕаны быhаарар, кыргыhыыларга барытыгар хорсуннук сэриилэспиттэрэ. Кинилэр Ийэ дойдуга муҥура суох бэриниилээхтэринэн, эр санаалаахтарынан уонна тулуурдаахтарынан сөхтөрөллөрө. Өссө туйгун ытааччыларынан аатырбыттара.
Мин хос эһэм уонна хос эбэм тустарынан кэпсиэхпин баҕарабын. Хос эһэм Иван Васильевич Пахомов үлэ уонна тыыл бэтэрээнэ. Кини 1929 с. Орджоникидзевскай оройуон 2-с Малдьаҕар нэһилиэгэр төрөөбүт. Сэрии кэмигэр 12 саастаах уолчаан улахан дьону кытта тэҥҥэ от-хонуу үлэтигэр, мас бэлэмнээһинигэр сылдьыбыт. Кэлин сэрии бүппүтүн кэннэ "Правда", "Победа" колхуостарга биэнсийэҕэ тахсыар диэри үлэлээбит. "Аҕа дойду Улуу сэриитигэр килбиэннээх үлэтин иһин" мэтээлинэн наҕараадаламмыт, "Коммунистическай үлэ удаарынньыга" ааты ылбыт. 
	Хос эһэм төһө да уустук кэмҥэ олордор, үлэни өрө тутара. Кини колхуос, сопхуос үлэтигэр оҕуһунан от таһыытыгар, илиинэн оттооһуҥҥа бастыҥнар ахсааннарыгар киирсэрэ. Сэрии сылларыгар аччык аҥаардаах сылдьыбыт буолан, аһылыгы бырахпат, сүрдээх харыстанньаҥ этэ. Аакка-суолга, дуоһунаска таласпакка, бэйэтин үлэтинэн нэһилиэгин дьонугар ытыктаппыта. Кырдьар сааһыгар диэри эбэбин кытта сүөһүлэрин көрөн, эйэ-дэмнээхтик 50 сыл бииргэ олорбуттара. 76 саастаах киһи сиэннэрин кытта тэҥҥэ оттоһоро, маһын бэйэтэ хайытан, хаарын күрдьэн, үлэни сүрдээҕин өрө тутара. 
	Оттон хос эбэм Иринеева Валентина Степановна 1930 с. 2-с Малдьаҕар нэһилиэгэр төрөөбүтэ. Ийэтэ кини кыра эрдэҕинэ өлбүт. Бииргэ төрөөбүт эдьиийин кытта аҕаларыгар улааппыттар. Эбэм 4 кылаас үөрэхтээх. Аан маҥнай 1942 с. сааскы ыһыыга үлэлээн саҕалыыр. Онно 100 г килиэп,  100 г эт сиэтэллэрэ. Аһылыктара онон бүтэр. Үлэлэригэр күн тахса илигинэ тураллара, күн киирбитин кэннэ бүтэллэрэ. Үйэтин тухары ыанньыксытынан үлэлээбитэ. 
Улуу Кыайыы 75 сылын бэлиэтиир сылга Кыайыыны уһансыыга тыылга күүстэрин-уохтарын харыстаабакка үлэлээбит эhэм, эбэм олохторун  дьоҥҥо иhитиннэрэн, кинилэр сырдык ааттарын үйэтитэбин. Сэрии хаhан да буолбатыгар баҕарабын. Сэрии ынырыктаах охсуута биир да ыалы хаалларбакка таарыйбыта, дьон олоххо кыайыыга тардыhыыта, дьулуура, тулуура күүстээх этэ. Онон биhиги олохпутун дьоллоохтук, дьоhуннук олорор эбээhинэстээхпит.

